Autorka je lekárka a spisovateľka
V sobotu večer vo vlaku sleduješ sploštený obraz budúcnosti svojej krajiny.
Oproti dve asi plnoleté: vulgárne slová nahrádzajú slovesá i podstatné mená, obsah žiadny.
Za tebou rovnako stará trojica: odhaduješ, že medici alebo budúci záchranári. Snažia sa vytvoriť stratégiu prežitia vo svete, kde podľa nich každé nesprávne obviazanie vyvrtnutého členka na akcii, kde sú cez prázdniny ako dobrovoľníci, môže mať právnu dohru.
Kde musíš mať na všetko guideliny a kde sa cítia, ako by ich hodili do hlbokej vody po teoretickom kurze plávania. Presvedčení, že ich nik nepríde zachrániť, lebo tam skočili na vlastnú zodpovednosť.
A nevieš, kto ťa desí viac: či tá trojica, ktorej ti je ľúto – tak skoro do nej zaštepili strach, ktorý kalí radosť z pomáhania –, alebo tie dve, ktoré im raz, ako možno predpokladať, budú nadávať, ak sa im ten obväz nebude pozdávať.